Dag 26 – HOLLIES se TOERE
Donderdag 13 Februarie 2014
Ons is voor ses op en na die gebruiklike koffie pak ons. Dis baie mistig maar die wind is stil. Ons het nog nie besluit waar ons vanaand gaan kamp nie en vat die pad deur Kleinsee en Koiingnaas na Hondeklipbaai. Kleinsee het 'n spookdorp geword met die diamantmyn wat gesluit het en dis hartseer om die groot huise so te sien leeg staan.
Op Hondeklipbaai stop ons by Sam's restaurant naby die hawe en eet ontbyt.
Na ontbyt gaan wys ek vir Anton en Magda die Aristea skeepswrak wat sedert 1945 hier langs die kus lê en verweer. Die wrak lê op die rotse en is maklik te voet bereikbaar waar ons foto's neem.
Van Hondeklipbaai af ry ons 'n ent Suid met die grondpad en draai later regs af met 'n twee-spoor grondpaadjie, deur plase. Dis n kortpad. Daar was 17 hekke wat Moeksie moes oopmaak op die pad tot by Groenriviermond. Na die 231km het ons besluit om hier te kamp en gaan boek in by Parkeraad se kantoor en betaal vir twee nagte.
Ek en Moeksie was al hier, die dag toe die laaste twee huise platgestoot is van die mense wat hier kom "plak" het met hulle vakansiehuise. Die mense van veral die Garies omgewing het blykbaar hier vakansiehuise kom bou, die grond was "verniet", ongebruikte staatsgrond hier op die see. Hulle moes net eie water en krag voorsien, want hier was niks. Toe kom die hofbevel. Die huise moet afgebreek word, dis onwettig. Dit het baie maande lank gesloer, maar ek was getuie van die laaste twee wat platgestoot is. Nou word die grond as deel van Parkeraad bestuur. Die wind het gewaai en dit het gereën toe ek en Moeksie laas hier gekamp het, maar dit was 'n ongelooflike ervaring, seker daarom dat ons weer hier is.
Die wind waai erg as ons opslaan en dit gaan maar sukkel-sukkel om als op hulle plekke te kry. Jy kamp hier naby die see met 'n ongelooflike uitsig, maar die prys wat jy daarvoor betaal is die wind wat getrotseer moet word, soos oral langs die see waar jy hierdie uitsig wil beleef. Daar is 'n klipgeboutjie met 'n netjiese long-drop en 'n klip Boma by ons kampplek, maar geen water nie. Jy kan wel gaan water haal by die Parkeraad kantoor, maar dis maar redelik brak. Behalwe die Cruiser met 'n daktent 'n paar honderd meter van ons af, is daar niemand anders wat die uitsig met ons deel nie.
Dit raak vinnig koel en die vuur se rook warrel ons uit die Boma uit. Ons braai steak met knoffelbrood en eet onder die gazebo wat tussen ons tente opgeslaan is en bietjie beskerming bied teen die koue en wind. Dis 'n gazebo wat ek so 15 jaar terug laat maak het met van daardie trokseil as dak, baie stewige pale wat al baie storms oorleef het.